- Det var heldigt, det ikke skete om natten, og det var heldigt, at familien var hjemme. Sådan siger indsatsleder fra Nordjyllands Beredskab, Nils Eltzholtz efter beredskabet mandag formiddag blev kaldt til en brand på en landejendom i Kongerslev. En brand, der opstod på grund af en overophedning af et elektrisk segboard, der var sat til opladning på et værelse. Det var beboeren på adressen på Kærvej, der selv blev opmærksom på, at noget var galt, da der pludselig lød et brag fra et af værelserne. Han kunne se, der kom røg fra værelset og undlod at åbne - i stedet slog han alarm. En mur af røg - Da vi kommer til stedet, kan vi se, at vinduerne til værelset er helt sorte af røg, og der kommer røg ud, fortæller indsatslederen, som tilføjer, at fordi døren ikke som det første blev åbnet, så er brandskaderne minimeret i store dele af huset. Det stod hurtigt klart for beredskabet på stedet, at der var tale om brand i det segboard, som familien tidligere havde sat til opladning. - Vi ser sådanne brande indimellem og i takt med, at der kommer flere og flere elektriske apparater, der skal oplades, så sker det, siger Nils Eltzholtz fra Nordjyllands Beredskab. Det er farligt at oplade om natten De fleste segboards har genopladelige lithiumbatterier - og skal derfor oplades jævnligt for at fungere. Nils Eltzholtz  opfordrer folk til at lade være med at oplade elektriske apparater om natten, hvor det kan gå galt. - Hvis det var sket om natten, når familien sover, så er jeg ikke sikker på, at nogen ville have reageret på lyden - og dermed at noget var galt. Så havde vi stået i en helt anden situation og mere alvorlig brand, siger indsatslederen og fortsætter: - Hvis nogen havde sovet i værelset, så ville der være en stor risiko for, at vedkommende ikke ville vågne. Godt nok var der ikke meget ild, men det går hurtigt med batteri-brande, og der er meget røg, så vedkommende  ville helt sikkert være røgforgiftet. Store skader Værelset på landejendommen i Kongerslev har taget voldsom skade af branden og ikke mindst røgskaderne. Også i resten af huset er der en røgskade, men ilden nåede ikke at brede sig til andre rum end det værelse, hvor segboardet stod i.

Referat:
Heldigvis var en familie i Kongerslev hjemme og reagerede, da der pludselig lød et brag fra et af værelserne - det var et elektrisk segboard, der stod til opladning, der var blevet overophedet og brød i brand.